15.6.2022
EL
Επίσημη Εφημερίδα της Ευρωπαϊκής Ένωσης
L 160/7
(28)
Θα πρέπει να υπάρχει η δυνατότητα πραγματοποίησης επισκέψεων επαλήθευσης για την παρακολούθηση της προόδου εφαρμογής ενός σχεδίου δράσης, μετά από αξιολόγηση η οποία δεν εντοπίζει σοβαρές ελλείψεις, όπου κρίνεται αναγκαίο.
Επισκέψεις επαλήθευσης θα πρέπει να διοργανώνονται πάντοτε πριν από το κλείσιμο ενός σχεδίου δράσης μετά από αξιολόγηση που έχει εντοπίσει σοβαρή έλλειψη και μετά από πρώτη αξιολόγηση.
Όσον αφορά τις απαιτήσεις οργάνωσης και υποβολής εκθέσεων, οι επισκέψεις επαλήθευσης θα πρέπει να είναι πιο απλές από τις επισκέψεις αξιολόγησης.
Ειδικότερα, θα πρέπει να διεξάγονται από μικρότερες ομάδες και δεν θα πρέπει να προκύπτουν νέα πορίσματα ή να απαιτείται έκδοση έκθεσης.
Το Συμβούλιο θα πρέπει να συμμετέχει πιο ενεργά στη φάση παρακολούθησης, να ενημερώνεται γραπτώς από την Επιτροπή, για παράδειγμα με τη μορφή επιστολής, σχετικά με τα αποτελέσματα των επισκέψεων επαλήθευσης και να εγκρίνει το κλείσιμο των σχεδίων δράσης σε περιπτώσεις σοβαρών ελλείψεων και στις πρώτες αξιολογήσεις, βάσει πρότασης της Επιτροπής.
(29)
Είναι ουσιώδες το Ευρωπαϊκό Κοινοβούλιο και το Συμβούλιο να διεξάγουν τακτικά συζητήσεις με σκοπό να αυξηθεί η ευαισθητοποίηση σχετικά με τη σημασία της αποτελεσματικής εφαρμογής του κεκτημένου του Σένγκεν και να καλούνται τα κράτη μέλη να αποκαταστήσουν τις ελλείψεις που διαπιστώθηκαν, κατά περίπτωση.
Ειδικότερα, το Συμβούλιο θα πρέπει να ασκεί τον πολιτικό του ρόλο σε σχέση με τη διακυβέρνηση του χώρου Σένγκεν συζητώντας τις εκθέσεις που υποβάλλει η Επιτροπή και διεξάγοντας πολιτικές συζητήσεις σχετικά με την αποτελεσματική εφαρμογή του κεκτημένου του Σένγκεν και την ορθή λειτουργία του χώρου χωρίς ελέγχους στα εσωτερικά σύνορα.
Η Επιτροπή θα πρέπει να παρέχει κατάλληλα στοιχεία για τη διευκόλυνση των εν λόγω συζητήσεων, μεταξύ άλλων με την έκδοση συνολικής ετήσιας έκθεσης που να καλύπτει τις αξιολογήσεις που πραγματοποιήθηκαν κατά το προηγούμενο έτος και την κατάσταση εφαρμογής των συστάσεων.
Με βάση την εν λόγω έκθεση και τα εν λόγω αποτελέσματα, το Συμβούλιο θα πρέπει να διεξάγει οριζόντιες συζητήσεις προκειμένου να συμβάλλει στην αποτελεσματικότερη και ταχύτερη εφαρμογή των συστάσεων και των συνδεόμενων διορθωτικών μέτρων.
(30)
Ο μηχανισμός αξιολόγησης και παρακολούθησης που θεσπίζεται με τον παρόντα κανονισμό αναμένεται να επιτελεί συμπληρωματική λειτουργία παρακολούθησης της αποτελεσματικότητας της πρακτικής εφαρμογής των πολιτικών της Ένωσης μέσω αξιολόγησης από ομοτίμους.
Δεν θα πρέπει να θίγεται η γενική εξουσία της Επιτροπής να επιβλέπει την εφαρμογή του δικαίου της Ένωσης υπό τον έλεγχο του Δικαστηρίου της Ευρωπαϊκής Ένωσης μέσω διαδικασιών επί παραβάσει.
(31)
Η διαβάθμιση των εκθέσεων αξιολόγησης και των εκθέσεων σχετικά με νέες επισκέψεις θα πρέπει να καθορίζεται ως «ευαίσθητες μη διαβαθμισμένες πληροφορίες» σύμφωνα με τους ισχύοντες κανόνες ασφαλείας που ορίζονται στην απόφαση (ΕΕ, Ευρατόμ) 2015/443 της Επιτροπής (10).
Θα πρέπει να καθορίζονται ως «RESTREINT UE/EU RESTRICTED» κατά την έννοια της απόφασης (ΕΕ, Ευρατόμ) 2015/444 της Επιτροπής (11), όταν η διαβάθμιση αυτή απαιτείται σύμφωνα με το άρθρο 5 παράγραφος 3 της συγκεκριμένης απόφασης ή κατόπιν αιτιολογημένου αιτήματος του αξιολογούμενου κράτους μέλους.
(32)
Δεδομένου ότι η τελευταία περίοδος του άρθρου 70 ΣΛΕΕ αναθέτει ιδιαίτερο ρόλο στο Ευρωπαϊκό Κοινοβούλιο και στα εθνικά κοινοβούλια, όπως υπογραμμίζεται στο άρθρο 12 στοιχείο γ) της Συνθήκης για την Ευρωπαϊκή Ένωση (ΣΕΕ) σχετικά με τα εθνικά κοινοβούλια, το Ευρωπαϊκό Κοινοβούλιο και τα εθνικά κοινοβούλια θα πρέπει να ενημερώνονται από το Συμβούλιο και την Επιτροπή σχετικά με το περιεχόμενο και τα αποτελέσματα των αξιολογήσεων.
Επιπλέον, εάν η Επιτροπή υποβάλει πρόταση τροποποίησης του παρόντος κανονισμού, το Συμβούλιο θα πρέπει, σύμφωνα με το άρθρο 19 παράγραφος 7 στοιχείο η) του εσωτερικού του κανονισμού (12), να διαβουλευθεί με το Ευρωπαϊκό Κοινοβούλιο προκειμένου να ληφθεί υπόψη η γνώμη του στον μέγιστο δυνατό βαθμό προτού εκδοθεί η τελική πράξη.
(33)
Ζητήθηκε, σύμφωνα με το άρθρο 42 παράγραφος 1 του κανοισμού (ΕΕ) 2018/1725, η γνώμη του Ευρωπαίου Επόπτη Προστασίας Δεδομένων ο οποίος γνωμοδότησε στις 27 Ιουλίου 2021 (13).
(34)
Ο κανονισμός (ΕΕ) 2016/679 του Ευρωπαϊκού Κοινοβουλίου και του Συμβουλίου (14) εφαρμόζεται στην επεξεργασία δεδομένων προσωπικού χαρακτήρα από τα κράτη μέλη κατά την άσκηση των αρμοδιοτήτων τους δυνάμει του παρόντος κανονισμού.
Ο κανονισμός (ΕΕ) 2018/1725 εφαρμόζεται στην επεξεργασία δεδομένων προσωπικού χαρακτήρα από τα θεσμικά και λοιπά όργανα και τους οργανισμούς της Ένωσης κατά την άσκηση των αρμοδιοτήτων τους δυνάμει του παρόντος κανονισμού.
(10) Απόφαση (ΕΚ, Ευρατόμ) 2015/443 της Επιτροπής, της 13ης Μαρτίου 2015, σχετικά με την ασφάλεια στην Επιτροπή (ΕΕ L 72 της 17.3.2015, σ. 41).
(11) Απόφαση (ΕΕ, Ευρατόμ) 2015/444 της Επιτροπής, της 13ης Μαρτίου 2015, σχετικά με τους κανόνες ασφαλείας για την προστασία των διαβαθμισμένων πληροφοριών της ΕΕ (ΕΕ L 72 της 17.3.2015, σ. 53).
(12) Απόφαση 2009/937/ΕΕ του Συμβουλίου, της 1ης Δεκεμβρίου 2009, για τη θέσπιση του εσωτερικού του κανονισμού (ΕΕ L 325 της 11.12.2009, σ. 35).
(13) ΕΕ C 337 της 23.8.2021, σ. 2.
(14) Κανονισμός (ΕΕ) 2016/679 του Ευρωπαϊκού Κοινοβουλίου και του Συμβουλίου, της 27ης Απριλίου 2016, για την προστασία των φυσικών προσώπων έναντι της επεξεργασίας των δεδομένων προσωπικού χαρακτήρα και για την ελεύθερη κυκλοφορία των δεδομένων αυτών και την κατάργηση της οδηγίας 95/46/ΕΚ (Γενικός Κανονισμός για την Προστασία Δεδομένων) (ΕΕ L 119 της 4.5.2016, σ.
1).